Die bekende Ps. 23
Wie van ons ken nie Ps. 23 uit ons kop uit nie!
As jy, soos ek, in 'n huis groot geword het waarin die Bybel gelees is en as jy van kindsbeen af deel was van die een of ander Christen-gemeente, dan is Ps. 23 deel van jou DNA.
Vandag wil ek graag weer met jou dit wat ons al reeds by 'n vorige geleentheid geoefen het, weer doen. Dit is om hardop die Here te begin agterna-sê wat Hy vir jou in Sy Woord, die Bybel, sê en belowe.
Ons gaan as't ware dit wat ons uit God se eie mond hoor, in Sy Woord, die Bybel, agterna begin sê in geloof oor ons eie, en ons geliefdes se lewens, want ons glo dat as God iets gesê het, staan dit vas, want Hy kan nie lieg nie!
Ons glo immers dat die Lewende God self met my praat as ek die Bybel lees.
Met ander woorde, as die Here in hierdie Bybel vir my beloftes gee, sê ek: Die Lewende God self het dit vir my gesê. Ek glo dit. En dit staan vas en seker!
Met dit in gedagte, kom ons neem Psalm 23 en ons maak dit vandag baie prakties deel van die Here se seën in ons en ons geliefdes se lewens.
Maak jou Bybel daar oop en lees dit hardop een of tweekeer.
Probeer nou om in jou eie woorde oor te sê wat presies hier staan.
Wat beteken dit prakties, vandag, vir jou (en jou geliefdes), as die Lewende God self dit aan julle beloof?
Wil jy nie, soos ons laas gemaak het met Ps. 91, ook met Ps. 23 doen nie?
Spreek dit letterlik uit as 'n seën oor jou eie lewe en as 'n seën oor hulle lewens in gebed.
Hier is 'n spesiale boodskap van bemoediging op 15 Mei 2020
Hier is iets spesiaal net vir jou!
Ek weet nie hoekom nie, maar ek het beleef ek moet jou bedien hierdie naweek.
Vanoggend vroeg het die Here my hierdie prentjie gewys en gesê ek moet 'n woord van bemoediging uit Joël 2 en 3 op video sit, want iemand het dit baie nodig!
Wel, ek het dit gedoen, maar toe breek die hel los!
Ek het al tientalle videos gemaak in die verlede met sekere sagteware op my Imac, maar vandag het daardie program net geweier om daardie video oor te sit in 'n vorm waarmee ek dit op YOUTUBE kon sit. Al die byskrifte en aangehaalde Bybelgedeeltes wat ek terwille van jou wou bysit, moes uiteindelik snippermandjie toe gaan.
Na 8 ure moes ek tevrede wees net met die video wat ek aanvanklik op my Iphone opgeneem het.
'n Woord van bemoediging - Deur Christo Nel
Mag die Here dit self deur Sy Gees seën!
Ps 91 is deel van God se seën
Vandag wil ek graag met jou iets deel wat in my eie geloofslewe geweldig baie vir my beteken.
En dit is om hardop die Here te begin agterna-sê wat Hy vir my sê en belowe.
Soos ek al soveel keer vir jou gesê het, glo ek dat die Lewende God self met my praat as ek die Bybel lees. Met ander woorde, as die Here in hierdie Bybel vir my beloftes gee, sê ek: Die Lewende God self het dit vir my gesê. Ek glo dit. En dit staan vas en seker!
Met dit in gedagte, kom ons neem 'n Psalm wat vir my geweldig baie beteken en kom ons maak dit vandag baie prakties deel van die Here se seën in jou (en jou geliefdes) se lewens.
Die psalm is Ps. 91.
Kom ons maak ons Bybels oop daar.
In plaas van net hardop te lees vandag, gaan ons nog iets meer doen.
Kom ons lees dit net eers hardop en probeer dan in ons eie woorde oorsê wat presies staan hier.
Nou gaan ons iets anders doen om dit prakties toe te pas in ons lewe.
Ons gaan dit weer hardop lees, maar hierdie keer gaan ons die Psalm so lees asof God direk met elkeen van ons persoonlik praat en elke sin vir ons persoonlik belowe en sê.
Kom ek wys vir jou prakties met die woorde van hierdie Psalm wat ek bedoel.
Kom, lees hardop hierdie Psalm op die manier met my saam.
Ps. 91 (in die woorde van die NAV)
Omdat ek by die Allerhoogste skuiling vind, geniet ek die beskerming van die Almagtige.
Ek sê vir die Here: "Here, U is my toevlug en my veilige vesting, U is my God op wie ek vertrou."
Daarom weet ek en glo ek dat dit Hy is wat my uit die voëlvanger se wip hou en my bewaar van dodelike siekte.
Daarom weet ek en glo ek dat dit Hy is wat my beskut onder sy vleuels en is Hy vir my 'n veilige skuilplek. Sy trou beskerm my aan alle kante.
Daarom hoef ek nie bang te wees vir gevaar in die nag of vir aanvalle oordag,
Of vir pes wat in die donker toeslaan of vir siekte wat helder oordag verwoesting saai nie.
Ja, daarom weet ek en glo ek, dat al val daar duisende langs my, tienduisende by my, vir my sal niks tref nie.
Met my eie oë sal ek sien hoe die goddelose gestraf word.
Omdat ek die Here as skuilplek geneem het, die Allerhoogste as my beskermer,
sal geen onheil my tref en geen plaag naby my woonplek kom nie.
Ek weet en glo dat Hy sal sy engele opdrag gee om my te beskerm waar ek ook al gaan.
Op hulle hande sal hulle my dra, sodat ek nie my voet teen 'n klip sal stamp nie.
Ja, ek sal oor leeus en adders loop, leeus en slange sal ek doodtrap.
Daarom weet ek en glo ek dat die Here vir my belowe: "Omdat jy My liefhet, sal Ek jou red. Omdat jy My ken, sal Ek jou beskerm.
Wanneer jy My aanroep, sal Ek jou gebed verhoor; in jou nood sal Ek by jou wees. Ek sal jou red en jou in jou eer herstel.
'n Baie lang lewe sal Ek jou gee en oor My hulp sal jy jou verbly."
Sjoe, was dit vir jou ook so 'n belewenis om die Here God agterna te sê!
Gebruik vandag jou gebedstyd om hierdie selfde Psalm se woorde in gebed uit te spreek oor jou geliefdes of enigiemand wat die Here op jou hart lê.
Saturday, 02 May 2020 09:27
Dag 37 en 38 - 'n Woord van Bemoediging
Dag 37 – Gaan maak die mense My dissipels!
Kom ons gesels verder oor wat dit prakties beteken om 'n getuie van Jesus te wees elke dag.
Vandag neem ek jou na 'n gedeelte in die Bybel wat ons altyd beskryf as ons Groot Opdrag, ja, daar in Mat. 28:18 tot 20.
Kom ons neem ons Bybel en lees hierdie verse hardop.
Vandag sal dit ook baie beteken as jy een of twee ander vertalings van die Bybel sal neem en hierdie verse ook daarin sal lees om nog beter te hoor en te probeer verstaan presies wat die Here hier vir ons wil sê.
Kyk of jy dit nou in jou eie woorde oor kan sê presies wat jy hoor staan hier.
Wat sê die Here vandag vir jou deur dit wat Hy hier sê?
Blaai nou na Hand. 2, en dan sien jy hoe Petrus, daar van vers 14 af, onder die leiding van die Heilige Gees wat nou in hom gewoon het, gehoorsaam presies doen wat Jesus vir ons hier in Mat. 28:18 tot 20 sê om te doen.
Lees hardop dit wat daar in verse 38 tot 42 staan.
Wat hoor jy in hierdie verse sê die Here vir jou oor wat dit prakties beteken om Jesus se getuie te wees en om mense "dissipels" van Jesus te maak?
Dag 38 - 'n Boodskap van troos en bemoediging
Ek het vir jou en ander gelowiges 'n kort video-boodskap opgeneem op 1 Mei 2020 wat ek glo vir jou tot troos kan wees.
Luister en kyk daarna.
Ek glo die Here wil vandag so met jou praat.
Hier is die skakel na die video op YOUTUBE:
'n Video-boodskap op YOUTUBE van Dr Christo Nel - 1 Mei 2020
Gebruik jou tyd in gebed om Hom te antwoord op wat Hy vir jou vandag ook op die manier gesê het.
Dag 36 – Om 'n "getuie" te wees
Ek wil graag 'n bietjie dat ons vandag by die Here se voete moet gaan sit met die Bybel in ons hande en dan vra ons die Here om met ons verder te gesels oor presies wat dit beteken om "getuie van Jesus en die dinge van die Koninkryk" te wees.
Kom ons maak die Bybel oop en lees hardop dit wat daar in Luk. 24:36 tot 49 staan. Probeer om dit wat hier gebeur en gesê word so goed jy kan in jou eie woorde te sê.
Dink jouself in 'n situasie waar hierdie dissipels, na hierdie gebeure verby was, vir ander mense moet gaan oorvertel presies wat hier gebeur het en wat Jesus alles vir hulle gesê het by hierdie gebeure.
Maak nou asof jy een van hierdie dissipels is, en dan vertel jy die storie van wat hier presies gebeur het.
Besef jy dat dit presies is wat Jesus bedoel het toe Hy daar in vers 48 gesê het: "Julle is getuies van hierdie dinge!"
Elke keer as jy dus vir mense "jou storie vertel" oor Jesus, hoe jy Hom leer ken het, hoe jy Hom "ontmoet het", wat Hy in jou lewe alles gedoen het, wat Hy vir jou langs die pad al gesê of belowe het, hoe jou prentjie oor Hom en oor God in die algemeen oor die jare verander het soos wat jy Jesus beter leer ken en leer volg het elke dag, ja, as jy dit vir ander vertel, is jy presies wat Jesus hier van praat as Hy sê "jy moet Sy getuie" wees.
Dag 35 – Jy en ek is aangestel as ambassadeurs en getuies, om vir 'n hele wêreld die goeie nuus te vertel
'n Mens kan seker die Evangelieboodskap op baie maniere opsom en oorvertel aan mense.
Vandag wil ek hê jy moet saam met my Lukas se beskrywing gaan lees oor wat Jesus in daardie 40 dae na Sy opstanding, vir Sy dissipels oor hulle opdrag om Sy getuies te wees, gesê het.
Blaai saam met my na Handelinge 1 en dan lees ons verse 1 tot 8, soos ons nou al geleer het, eers hardop vir onsself en dan probeer ons om dit in ons eie woorde oor te sê.
Dink 'n bietjie na oor hoe jy hierdie uitdrukking, die "dinge van die koninkryk" in jou eie woorde kan oorsê.
Stem jy met my saam dat as Jesus hulle in vers 8 opdrag gee om Sy "getuies" te wees, beteken dit ten minste ook dat hulle vir die res van die wêreld moet gaan vertel dat Jesus die nuwe Koning hier op aarde is.
Ja, Hy regeer nou hier op aarde as die nuwe Koning, want Hy het die vyand verslaan en sy mag en houvas op hierdie aarde en sy mense gebreek.
Dink 'n bietjie prakties na oor wat beteken dit as die Here vir jou vandag sê jy moet "Sy getuie" wees.
Hoe kan jy in dit wat jy elke dag moet doen, "Sy getuie" wees?
Praat hieroor met Pappa-Vader in jou gebed.
Wednesday, 29 April 2020 08:09
Dag 34 – Om die nuwe Koning hier op aarde te wees, het die Bloed van Jesus gekos
As 'n mens die verhaal van Genesis 1 tot 3 mooi lees, hoor jy hoe God 'n wêreld skep vir Sy mens-familie. Dit is amper asof Hy vir hulle hierdie manjifieke wêreld-grootte plaas skep.
Hulle opdrag is om daar as Sy ambassadeurs, Sy verteenwoordigers, as Sy beelddraers, met Sy Gees in hulle, te regeer en alles te bestuur soos Hy hulle beveel het.
Maar dan kies die mens om eerder die vyand se woord as God se woord te aanvaar en te vertrou as die waarheid.
So kies die mens letterlik om Satan die finale gesag (kroon) in hulle lewe (en ook dus hier op aarde en in die skepping as geheel) te gee.
So word Satan dan die "owerste van hierdie wêreld " of in gewone Afrikaans, die nuwe koning hier op aarde en die mens word slaaf in sy diens.
Kom ons gaan lees 'n gedeelte in die Nuwe Testament waar Jesus aandui dat Hy gekom het om hierdie gesag/kroon terug te vat uit Satan se hand.
Maar kom ons lees die gedeelte hardop daar in Lukas 11:14 tot 23. Probeer om wat hier staan in jou eie woorde oor te sê.
Ja, uiteindelik sou dit beteken dat Jesus Sy Bloed moes gee as die finale handtekening op dokument wat sê: Nou is Hy die nuwe Koning.
Gaan lees nou weer Kol. 2:15 en sien hoe hierdie vers vir ons presies beskryf wat daar agter die skerms gebeur het toe Jesus, gely, gekruisig, gesterf, drie dae in die graf deurgebring het en toe opgestaan het uit die dood.
Wil jy probeer om dit dan ook in jou eie woorde oor te sê?
Praat met die Here oor wat Hy vandag vir jou gesê het.
Jesus is die nuwe Koning
Saturday, 25 April 2020 10:06
Dag 30 en 31 - Dit het Hy vir ons gedoen deur Sy Bloed
Dag 30 – Die Heilige Gees kom en leer ons wat die Bloed van Jesus werklik vir ons beteken
Die belangrikste manier hoe die Heilige Gees met ons praat, is deur die Bybel.
Die Bybel is immers die "Woord van God"! En die Heilige Gees is God self.
Daarom, as God self, as die Heilige Gees, met ons wil praat, gaan Hy veral deur die Bybel met ons praat.
Dit is logies, nè?!
Nou ja, kom ons vat weer vandag die Bybel en lees hardop die volgende Bybelgedeelte om te hoor wat die Here vandag vir ons wil sê.
Kolossense 2:13 tot 15.
In hierdie verse "openbaar" (= wys vir ons iets wat ons nie self sou kon uitdink nie en wat werklik in God se hart en gedagtes was met dit wat gebeur het) die Heilige Gees aan ons wat die hart en gedagtes van ons Hemelse Pappa-Vader was hiermee.
Hy kom letterlik en trek die gordyn oop sodat ons kan sien waarom dit nodig was vir hierdie dinge om te gebeur en wat Pappa-Vader se plan daarmee was.
Vandag help die Heilige Gees ons om te verstaan dat dit wat aan die kruis gebeur het, toe die Bloed van Jesus vir ons sonde gevloei het en Jesus namens en vir ons die straf ten volle betaal het vir ons sonde, soveel wonderlike ander dinge ook gebeur het!
Kom ek teken dit vir jou soos 'n hofsaak wat aan die gang is.
Ek en jy is die kriminele wat aangekla word.
Regoor ons staan die vyand, satan self, en in sy hande het hy hierdie lang rol beskuldigings oor sonde en sondige keuses wat ons in ons lewe tot hier gemaak het.
En alles daarvan is waar!
Daarom is die uitslag van hierdie verhoor eenvoudig en voorspelbaar: Dit is waar: ons is skuldig en verdien die dood!
Daarom hoor ons ook hoe die vyand vir die Here God wat as Regter daar sit, sê: Maar U kan nie hulle gebede verhoor nie en kan ook nie aan hulle al daardie wonderlike dinge wat in Sy hart vir Sy kinders is, skenk nie!
Ons hoor hoe hy vir die Regter sê: U is immers nie net Liefdevolle Vader nie. U is ook 'n Regverdige, Heilige Regter, wat sonde nie voor U oë kan verdra nie. Daarom moet U hulloe sonde straf met die dood!
Daarom kom die Heilige Gees as ons Helper en Advokaat en herinner ons (en die Vader) aan dit wat Jesus daar aan die kruis, deur Sy Bloed, Sy dood en dit wat Hy daar in die doderyk vir ons gedoen het.
Dan sien ons hoe "deur die oë van die Heilige Gees" hoe Jesus daardie dik rol beskuldigings uit die hande van die vyand neem en oor elke bladsy van daardie beskuldigings kom skryf Jesus as't ware in Sy bloed: Reeds betaal! Reeds vergewe!
En net omdat ons gekies het om te glo dat Jesus ook Sy lewe en bloed vir ons gegee het.
Dan draai Jesus na die vyand, Satan, toe en herinner hom dat hy daar by die kruis deur Jesus volledig verslaan is. Hy is nie meer heerser en koning oor ons nie. Ons behoort nie meer aan hom nie en ons is ook nie meer sy slawe nie. Ons behoort nou aan 'n Nuwe Koning, Jesus Christus!
Alles, alles, alles, wat ons is en het, behoort aan Hom as ons Here en Koning!
Ons behoort nou volledig aan Jesus!
Dag 31 – Die brood en die beker herinner ons aan alles wat Jesus deur Sy Bloed vir ons gedoen het
Vandag wil ek hê jy moet saam met my, daar waar jy alleen of dalk saam met geliefdes is, saam die brood en die beker gebruik (dit wat ons gewoonlik "nagmaal" noem).
(Ja, jy kan dit ook gebruik wanneer jy by die huis is, of alleen, of saam met jou geliefdes is! Jy het nie 'n dominee of 'n pastoor nodig om dit aan jou te bedien nie!)
Jesus het eintlik gesê ons moet dit so dikwels moontlik gebruik.
Besluit wat jy wil gebruik as "brood" en as "beker". En sit dit sommer daar by jou/julle neer om nou-nou te gebruik.
Vat dan die Bybel en lees 1 Kor. 11:23 tot 26 hardop.
(Jy kan die gedeelte selfs ook in nog 'n ander Bybelvertaling lees.)
Wat hoor jy sê die Here alles vir jou deur dit wat in hierdie verse geskryf staan?
Jy het mos nou die afgelope tyd baie dinge uit die mond van die Here gehoor oor wat die Bloed van Jesus, wat vir jou gevloei het, beteken.
Gebruik dit alles om so volledig moontlik vir jouself, in jou eie woorde, te sê aan wat herinner die Here jou, deur die Heilige Gees en deur Sy Woord wanneer jy die brood en die beker gebruik.
Gebruik dan die brood en beker (en bedien ook ander daar by jou, as jy nie alleen is nie).
Praat daarna met die Here.
Friday, 24 April 2020 12:15
Dag 29 – Die Heilige Gees is ons Helper en ons Onderwyser
Heilige Gees, sê my wat ek hier moet doen!
Ek wil jou herinner aan iets wat die Here vir ons die afgelope tyd oor en oor gesê het, naamlik dat God self in ons kom woon het.
Dit is seker een van die belangrikste of selfs dié belangrikste geskenk wat iemand van God kry omdat hy of sy glo dat Jesus aan die kruis Sy Bloed gegee het ook vir jou.
Daarom kom die Here in 'n Bybel-gedeelte soos Gal. 5:16 tot 25 en sê ons moet nou die Heilige Gees toelaat om ons hele lewe te beheer. Lees dit 'n bietjie hardop en kyk of jy dit in jou eie woorde kan oorsê.
Besef jy dat om toe te laat dat die Heilige Gees "jou lewe beheer" prakties beteken dat jy na Hom sal luister as Hy praat en dan sal gaan doen wat Hy sê.
Ja, dat jy gereeld vir Hom sal sê: Heilige Gees, help my asseblief en sê vir my wat ek hier moet doen!
En dat jy dan sal hoor hoe Hy met jou praat en jou sal lei!
Hoe meer jy op die manier met Hom gaan praat en na Sy stem gaan luister, hoe meer gaan jy ontdek dit wat Jesus oor Hom gesê het, naamlik dat Hy werklik jou "Helper", "Onderwyser" en "Vriend" wil wees.
Neem jou nou Bybel en lees hardop wat daar in 1 Kor. 2:9 tot 12 oor Hom staan.
Jy kan selfs hierdie gedeelte ook weer in 'n vertaling soos die Amplified Bible of The Voice lees. Probeer om dan dit wat die Here hier vir jou sê in jou eie woorde oor te sê.